Iуэху зехьэкIэ дахэ
Бзылъхугъэхэм я дунейпсо махуэм ипэ къихуэу «Адыгэ псалъэ» газетым и редакцэм хъыбар гуапэ къыIэрыхьащ. Илъэс куэд лъандэрэ газетым щылажьэ, газетым хабзэхъумэ IуэхущIапIэхэм ядэлэжьэнымкIэ и къудамэм и унафэщI Уэрдокъуэ Женя Мырзэкъан и пхъум КъБР-м и Правительствэм къыбгъэдэкI ЩIыхь тхылъыр къратащ.
КъБР-м и Правительствэм и ЩIыхь тхылъхэр иратащ Уэрдокъуэ Женярэ (ижьымкIэ щытщ) «Кабардино-Балкарская правда» газетым и лэжьакIуэ Къуэжакъ Майерэ. Уэрдокъуэр ди редакцэм и лэжьакIуэ пажэхэм ящыщщ. Бзэм и дахагъыр, IэфIагъыр псэкIэ зыхэзыщIэ Женя и къалэмыпэм къыщIэкI тхыгъэхэр купщIафIэщ, гъащIэм и лъэныкъуэ зэхуэмыдэхэр къызэщIаубыдэ. Дзыхь къыхуащIа IэнатIэр егъэфIэкIуэным зи гуи зи пси хэзылъхьэ лэжьакIуэм и къалэнхэм фIыуэ зэрыпэлъэщым къыхэкIыу мызэ-мытIэу ягъэпэжащ. Абы къратащ зыдэлажьэ къэрал IуэхущIапIэхэм къабгъэдэкI щIыхь, фIыщIэ тхылъхэр, саугъэт лъапIэхэр. Нобэрей къэрал гулъытэ лъагэри щапхъэу къалъытэ апхуэдэ Iуэху зехьэкIэм и щыхьэтщ.
Ди лэжьэгъуфI икIи ныбжьэгъуфI Уэрдокъуэ Женя дохъуэхъу и творческэ зэфIэкIым дяпэкIи хигъахъуэу, и пщIэр лъагэу, и дунейр дахэрэ узыншагъэ иIэу, насыпрэ гуфIэгъуэкIэ гъэнщIа гъащIэ кIыхь ирихьэкIыну.
«Адыгэ псалъэ» газетым
и лэжьакIуэхэр.
